CELEX: 32011D0741
Language: da
Date: 2011-11-14 00:00:00
Title: 2011/741/: Kommissionens afgørelse af 14. november 2011 i henhold til artikel 7 i Europa-Parlamentets og Rådets direktiv 94/9/EF for så vidt angår et forbud, som myndighederne i Tyskland har indført vedrørende en mobiltelefon Expert XP-Ex-1 ATEX DE-01-11 (meddelt under nummer K(2011) 8046) EØS-relevant tekst

16.11.2011   
            
            
               DA
            
            
               Den Europæiske Unions Tidende
            
            
               L 297/66
            
         KOMMISSIONENS AFGØRELSE
   af 14. november 2011
   i henhold til artikel 7 i Europa-Parlamentets og Rådets direktiv 94/9/EF for så vidt angår et forbud, som myndighederne i Tyskland har indført vedrørende en mobiltelefon »Expert XP-Ex-1« ATEX DE-01-11
   (meddelt under nummer K(2011) 8046)
   (EØS-relevant tekst)
   (2011/741/EU)
   EUROPA-KOMMISSIONEN HAR —
   under henvisning til traktaten om Den Europæiske Unions Funktionsmåde,
   under henvisning til Europa-Parlamentets og Rådets direktiv 94/9/EF af 23. marts 1994 om indbyrdes tilnærmelse af medlemsstaternes lovgivning om materiel og sikringssystemer til anvendelse i eksplosionsfarlig atmosfære (1) (ATEX-direktivet), særlig artikel 7, og
   ud fra følgende betragtninger:
   
               (1)
            
            
               I henhold til artikel 2, stk. 1, i direktiv 94/9/EF træffer medlemsstaterne alle nødvendige foranstaltninger, for at det materiel og de sikringssystemer, som dette direktiv finder anvendelse på, kun kan markedsføres og tages i brug, såfremt de ikke bringer personers og i givet fald husdyrs eller goders sikkerhed og sundhed i fare, når de installeres og vedligeholdes på passende vis og bruges i overensstemmelse med deres bestemmelse.
            
         
               (2)
            
            
               I henhold til artikel 7, stk. 1, i direktiv 94/9/EF træffer en medlemsstat, såfremt den konstaterer, at materiel, sikringssystemer eller anordninger, der er forsynet med CE-overensstemmelsesmærkning og bruges i overensstemmelse med deres bestemmelse, vil kunne frembyde fare for personers og i givet fald husdyrs eller goders sikkerhed, alle nødvendige foranstaltninger for at trække materiellet eller sikringssystemerne tilbage fra markedet, forbyde deres markedsføring og ibrugtagning eller indskrænke deres frie bevægelighed. Medlemsstaten underretter straks Kommissionen om disse foranstaltninger og anfører grundene til sin beslutning.
            
         
               (3)
            
            
               I henhold til artikel 7, stk. 2, i direktiv 94/9/EF skal Kommissionen efter at have hørt de berørte parter tage stilling til, om den finder en sådan foranstaltning berettiget eller ej. Hvis Kommissionen konstaterer, at foranstaltningen er berettiget, skal den underrette medlemsstaterne herom, så de kan træffe alle nødvendige foranstaltninger, for så vidt angår materiellet eller sikringssystemet i overensstemmelse med deres forpligtelser i henhold til artikel 2, stk. 1, i direktiv 94/9/EF.
            
         
               (4)
            
            
               Den 17. marts 2011 meddelte de tyske myndigheder officielt Kommissionen, at de havde udstedt et forbud mod markedsføring og påbudt en tilbagetrækning fra markedet/detailhandelen af en mobiltelefon (mærke og type XP-Ex-1), fremstillet af Experts Intrinsic Safety Specialists, Groningsewet 7, 2994 LC Barendrecht, Nederlandene. Ifølge de dokumenter, der er sendt til Kommissionen, var dette produkt genstand for proceduren for overensstemmelsesvurdering som nævnt i artikel 8, stk. 1, litra b), i direktiv 94/9/EF, bekræftet ved EF-typeafprøvningsattest nr. BKI09ATEX0014 X udstedt af BKIEx — ExVÁ Robbanásbiztos Berendezések Vizgáló Állomása Kft., Mikoviny Samuel u. 2-4, H-1037 Ungarn — Bemyndiget organ nr. 1418.
            
         
               (5)
            
            
               De tyske myndigheder traf foranstaltningen med den begrundelse, at varen ikke var i overensstemmelse med de væsentlige sikkerheds- og sundhedsmæssige krav som omhandlet i artikel 3 i direktiv 94/9/EF og fastsat i bilag II, navnlig under punkt 1.0.5. (Mærkning) og punkt 1.3. (Potentielle tændkilder), vedrørende forkert anvendelse af eller mangler ved den harmoniserede standard EN 60079-11:2007 Eksplosive atmosfærer — Del 11 — Udstyrsbeskyttelse med egensikkerhed »i« (IEC 60079-11:2006), som er nævnt i EF-typeprøvningsattesten udstedt af BKIEx — ExVá:
               
                           —
                        
                        
                           afsnit 5.3 (energi- og effektbegrænsning ikke i overensstemmelse)
                        
                     
                           —
                        
                        
                           afsnit 6.3.1.1 (minimumsafstande ikke overholdt: spænding på 4,2 V kræver en afstand på 1,5 mm; den eksisterende afstand er ca. 0,2 mm)
                        
                     
                           —
                        
                        
                           afsnit 10.5.3 (strømforsyning ikke i overensstemmelse)
                        
                     
                           —
                        
                        
                           diagram/tabel (kapacitans for hovedkredsløbskort uden begrænsende elementer; maksimumsværdien på 299 μF er 3 000 gange højere end den tilladte grænseværdi).
                        
                     
         
               (6)
            
            
               De tyske myndigheder fremsendte en meddelelse fra Regierungspräsidium Darmstadt Afdeling IV/Wiesbaden om indførelse af salgsforbud mod mobiltelefon Expert XP-Ex-1 samt de relaterede årsager, rapporter og breve og en kvalitetsrapport fra KEMA nr. 211518000/A vedrørende mobiltelefon XP-Ex-1 som støtte for deres konklusioner.
            
         
               (7)
            
            
               Ifølge de tyske myndigheder opfylder mobiltelefonen ikke de væsentlige sikkerheds- og sundhedsmæssige krav i direktiv 94/9/EF for elektrisk udstyr i kategori 2: Den kan danne farlige gnister i tilfælde af fejl, og kravene til egensikkerhed er derfor ikke opfyldt. De tyske myndigheder konkluderer, at denne vare ikke er sikker til anvendelse i zone 1-miljøer (kategori 2G) og indebærer en reel antændelsesrisiko i forbindelse med den påtænkte anvendelse.
            
         
               (8)
            
            
               Den 8. april 2011 skrev Kommissionen til fabrikanten — Experts Intrinsic Safety Specialists — og det bemyndigede organ, der udstedte EF-typeafprøvningsattesten — BKIEx — ExVÁ Robbanásbiztos Berendezések Vizgáló Állomása Kft. — og opfordrede dem til at fremsende bemærkninger til de tyske myndigheders foranstaltning.
            
         
               (9)
            
            
               Til dato har Kommissionen ikke modtaget svar.
            
         
               (10)
            
            
               I lyset af den foreliggende dokumentation og de berørte parters bemærkninger eller mangel på bemærkninger mener Kommissionen, at mobiltelefonen »Expert XP-Ex-1« ikke er i overensstemmelse med de sikkerheds- og sundhedsmæssige krav som omhandlet i artikel 3 i direktiv 94/9/EF og fastsat i bilag II, navnlig under punkt 1.0.5. (Mærkning) og punkt 1.3. (Potentielle tændkilder). Denne manglende overensstemmelse og hermed forbundne tekniske mangler giver anledning til alvorlige risici for brugerne —
            
         VEDTAGET DENNE AFGØRELSE:
   Artikel 1
   Foranstaltningen truffet af de tyske myndigheder med henblik på at forbyde markedsføring og kræve tilbagetrækning fra markedet/detailhandelen af en mobiltelefon (mærke og type »Expert XP-Ex-1«), fremstillet af Experts Intrinsic Safety Specialists, er berettiget.
   Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 14. november 2011.
      
         
            På Kommissionens vegne
         
         Antonio TAJANI
         
            Næstformand
         
      
   
   
      (1)  EFT L 100 af 19.4.1994, s. 1.